<classify> Kamati ya Utendaji ya TFF mwishoni mwa wiki iliyopita ilimfuta kazi Kocha Mkuu Mart Nooij kutoka Uholanzi na kuvunja benchi la ufundi la Stars baada ya kutoridhishwa na mwenendo wa timu hiyo na inaaminika imemteua Kocha Msaidizi wa Yanga, Charles Boniface Mkwasa na Morocco kuongoza Stars kwa muda.TFF haijatangaza uteuzi huo lakini leo Rais wake, Jamal Malinzi anatarajiwa kuwa na mkutano na waandishi wa habari jijini Dar es Salaam na hakuna shaka uteuzi huo utathibitishwa.Akizungumza na gazeti hili jana, Morocco alisema amefurahi TFF kumfikiria kumpa nafasi hiyo kwani hiyo inaashiria inatambua mchango wake kwenye soka.Nimefurahi kusikia taarifa hizo na naahidi nitasaidiana na mwenzangu Mkwassa kuongoza timu yetu ya taifa, hii ni timu yetu sote, alisema kocha huyo wa zamani wa timu ya Taifa ya Zanzibar Heroes.Morocco kwa sasa ni kocha wa mabingwa wa Ligi Kuu Zanzibar, Mafunzo. Aliwahi pia kuzifundisha Coastal Union na JKT Oljoro za Tanzania Bara.Morocco pia aliwahi kuwa kocha wa timu ya Taifa ya Zanzibar na kuifanikisha kushika nafasi ya tatu kwenye michuano ya Afrika Mashariki na Kati Kombe la Chalenji mwaka 2009 na mwaka 2010.  <topic>: michezo 